text: Flere rutepassagerer, færre charterpassagerer
  01 oktober 2014 kl. 12.49
  Billund lufthavn har stabil vækst i antallet af rutepassagererne. Til gengæld er charterbranchen under pres.
  Udenrigsruterne havde i september 177.317 passagerer, hvilket er en stigning på 4,9 %.
  - Det er godt at se, at stigningen i udenrigsruterne fortsætter måned for måned, siger lufthavnsdirektør Kjeld Zacho Jørgensen.
  - Det viser, at der er tale om en stabil udvikling gennem længere tid, hvilket normalt er et tegn på generel vækst og optimisme.
  Charterflyene havde 87.165 passagerer i september måned, hvilket er et fald på 5,1 %.
  - Fald og stigninger i de enkelte måneder er meget afhængig af, hvordan ugedagene fordeler sig, og her især hvordan weekenderne falder. I september måned er der en stor charterdag færre end i 2013, så isoleret set er det for så vidt et fint passagertal, siger Kjeld Zacho Jørgensen.
  - Det ændrer dog ikke på helhedsindtrykket af chartertrafikken, der hen over året har været under pres, siger han.
  